Document ID: 32002R2246

A BIZOTTSÁG 2246/2002/EK RENDELETE
(2002. december 16.)
a közösségi formatervezési minták lajstromozása tekintetében a Belső Piaci Harmonizációs Hivatalnak (védjegyek és formatervezési minták) fizetendő díjakról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi formatervezési mintáról szóló, 2001. december 12-i 6/2002/EK tanácsi rendeletre[1] és különösen annak 107. cikkére,
mivel:
(1) A 3288/94/EK rendelettel[2] módosított, a közösségi védjegyekről szóló, 1993. december 20-i 40/94/EK tanácsi rendelet[3] 139. cikkének megfelelően, amelyet a 6/2002/EK rendelet 97. cikke alapján e rendeletre is alkalmazni kell, a díjak összegét úgy kell megállapítani, hogy az ebből származó bevétel biztosítsa a Hivatal költségvetésének egyensúlyát.
(2) A közösségi formatervezési mintáról szóló 6/2002/EK tanácsi rendelet végrehajtásáról szóló, 2002. október 21-i 2245/2002/EK bizottsági rendelet[4] szintén foglalkozik azokkal a feltételekkel, amelyek alapján a 6/2002/EK rendelettel megállapított díjakat be kell fizetni a Hivatalnak.
(3) A kellő rugalmasság biztosítása érdekében a Hivatal elnökét bizonyos feltételek mellett fel kell hatalmazni arra, hogy megállapítsa a Hivatal szolgáltatásaiért, adatbázisainak használatáért és az adatbázisok tartalmának géppel olvasható formában való kiadásáért fizetendő díjakat, valamint a Hivatal kiadványainak árát.
(4) A díjak és a költségek befizetésének megkönnyítése érdekében az elnököt fel kell hatalmazni olyan fizetési módok engedélyezésére, amelyek eltérnek az e rendeletben kifejezetten előírt fizetési módoktól.
(5) Az e rendeletben előírt intézkedések összhangban vannak a 6/2002/EK rendelet 109. cikkével létrehozott bizottság véleményével,
ELFOGADTA EZT A RENDELETET:
1. cikk
Tárgy
Ez a rendelet a következők összegét és megfizetésük rendjét szabályozza:
a) a Belső Piaci Harmonizációs Hivatalnak (védjegyek és formatervezési minták) (a továbbiakban: a Hivatal) fizetendő díjak a 6/2002/EK rendeletben és a 2245/2002/EK rendeletben előírtak szerint;
b) a Hivatal elnöke által a 3. cikk (1) és (2) bekezdése alapján meghatározott díjak.
2. cikk
A 6/2002/EK és a 2245/2002/EK rendeletben előírt díjak
A 6/2002/EK és a 2245/2002/EK rendeletben előírt, a Hivatalnak fizetendő díjakat a melléklet tartalmazza.
3. cikk
Az elnök által megállapított díjak
(1) A Hivatal által nyújtott, a mellékletben felsoroltaktól eltérő szolgáltatások díjának összegét az elnök állapítja meg.
(2) A Közösségi Formatervezési Mintaoltalmi Közlöny és a Hivatal egyéb kiadványai díjainak összegét az elnök állapítja meg.
(3) A díjak összegét euróban kell megállapítani.
(4) Az (1) és (2) bekezdés alapján az elnök által megállapított díjak mértékét a Hivatal Hivatalos Lapjában közzéteszik.
4. cikk
A díjak esedékessége
(1) Azok a díjak, amelyek esedékességét a 6/2002/EK vagy a 2245/2002/EK rendelet nem szabályozza, a díj vagy költség fejében nyújtott szolgáltatás iránti kérelem átvételekor válnak esedékessé.
(2) Az elnök eltekinthet attól, hogy az (1) bekezdés szerinti szolgáltatásokat az irányadó díj vagy költség előzetes megfizetésétől tegye függővé.
5. cikk
A díjak megfizetése
(1) A Hivatal részére fizetendő díjakat euróban kell megfizetni:
a) a Hivatal bankszámlájára történő befizetéssel vagy átutalással;
b) a Hivatal részére kiállított csekk átadásával vagy utalványozásával;
c) készpénzben.
(2) Az elnök az (1) bekezdésben felsoroltaktól eltérő fizetési módokat határozhat meg, különös tekintettel a Hivatalnál vezetett számlára történő befizetésre. E fizetési módokat a Hivatal Hivatalos Lapjában közzéteszik.
6. cikk
A befizetéssel kapcsolatos adatok
(1) Minden fizetés esetében fel kell tüntetni a befizető nevét és azokat az adatokat, amelyek alapján a Hivatal azonnal meg tudja állapítani a befizetés rendeltetését. Különösen a következő információkat kell megadni:
a) a bejelentési díj megfizetésekor a befizetés rendeltetésének megnevezését, azaz "bejelentési díj", és adott esetben a közösségi formatervezési minta lajstromozására irányuló bejelentésben a bejelentő által megadott hivatkozást;
b) a közzétételi díj megfizetésekor a befizetés rendeltetésének megnevezését, azaz "közzétételi díj", és adott esetben a közösségi formatervezési minta lajstromozására irányuló bejelentésben a bejelentő által megadott hivatkozást;
c) a közzétételi díjnak a 6/2002/EK rendelet 50. cikke (4) bekezdésében előírtak szerinti megfizetésekor a befizetés rendeltetésének megnevezését, azaz "közzétételi díj", és a lajstromszámot;
d) a közzététel halasztásáért fizetendő díj megfizetésekor a befizetés rendeltetésének megnevezését, azaz "közzététel-halasztási díj", és adott esetben a közösségi formatervezési minta lajstromozására irányuló bejelentésben a bejelentő által megadott hivatkozást;
e) a megsemmisítési díj megfizetésekor a lajstromszámot és azon lajstromozott közösségi formatervezési minta jogosultjának a nevét, mely minta ellen a kérelem irányul, valamint a befizetés rendeltetésének megnevezését, azaz "megsemmisítési díj".
(2) Ha a befizetés rendeltetése nem állapítható meg azonnal, a Hivatal felhívja a befizetőt, hogy azt az általa megjelölt határidőn belül írásban közölje. Ha a befizető a felhívásnak kellő időben nem tesz eleget, a befizetést nem teljesítettnek kell tekinteni. A befizetett összeget vissza kell téríteni.
7. cikk
A befizetés napja
(1) A Hivatalhoz történt befizetés napjaként elismert napok a következők:
a) az 5. cikk (1) bekezdésének a) albekezdésében említett esetekben az a nap, amelyen a befizetett összeget a Hivatal bankszámláján ténylegesen jóváírják;
b) az 5. cikk (1) bekezdésének b) albekezdésében említett esetben az a nap, amelyen a csekk a Hivatalba érkezik, amennyiben a csekket befizették;
c) az 5. cikk (1) bekezdésének c) albekezdésében említett esetekben a készpénzben befizetett összeg átvételének napja.
(2) Ha az elnök az 5. cikk (2) bekezdésének rendelkezései szerint az 5. cikk (1) bekezdésében felsoroltaktól eltérő fizetési módokat engedélyez, meghatározza azt a napot is, amelyen a befizetést teljesítettnek kell tekinteni.
(3) Ha az (1) és (2) bekezdés alapján a befizetést nem teljesítettnek kell tekinteni, úgy kell tekinteni, hogy a határidőt megtartották, ha a Hivatal előtt igazolják, hogy a befizető:
a) valamely tagállamban a fizetési határidőn belül:
i. a befizetést egy bankfióknál teljesítette; vagy
ii. a fizetendő összeg tekintetében szabályszerű átutalási megbízást adott egy bankfióknak; vagy
iii. postahivatalban vagy egyéb módon a Hivatalnak címzett, - az 5. cikk (1) bekezdésének b) albekezdése szerinti - csekket tartalmazó levelet adott fel, feltéve, hogy a csekket kifizetik; és
b) az irányadó díj vagy díjak után befizette a 10 %-os pótdíjat, amely nem haladhatja meg a 200 eurót;
nem kell pótdíjat fizetni, ha az a) albekezdés szerinti feltételek egyikét a fizetési határidő lejárta előtt legalább 10 nappal teljesítették.
(4) A Hivatal felhívhatja a befizetőt, hogy a Hivatal által megjelölt határidőn belül igazolja a (3) bekezdés a) albekezdésében meghatározott valamely feltétel teljesülésének időpontját és szükség esetén fizesse meg a (3) bekezdés b) albekezdésében meghatározott pótdíjat. Ha a befizető a felhívásnak nem tesz eleget, az igazolás nem kielégítő vagy az előírt pótdíjat kellő időben nem fizette meg, a befizetésre előírt határidőt elmulasztottnak kell tekinteni.
8. cikk
A befizetett összeg elégtelensége
(1) A befizetést főszabályként csak akkor lehet a határidőn belül teljesítettnek tekinteni, ha a díj teljes összegét kellő határidőben megfizették. Ha nem fizették meg a teljes díjat, a befizetett összeget a határidő lejárta után vissza kell fizetni.
(2) Ha a fizetésre előírt határidő lejártáig hátralévő időben ez lehetséges, a Hivatal mindazonáltal lehetőséget adhat arra, hogy a hiányzó összeget a befizető megfizesse, vagy, ha ezt indokoltnak tartja, a befizető jogainak sérelme nélkül a csekélynek minősülő hiányzó összeg megfizetésétől el is tekinthet.
9. cikk
Csekély összegek visszatérítése
(1) A díj túlfizetése esetén a többletet nem kell visszafizetni, ha annak összege csekély mértékű és az eljárásban érdekelt fél a visszafizetést kifejezetten nem igényelte. A csekélynek minősülő összeg mértékét az elnök határozza meg.
(2) Az elnök által az (1) bekezdés alapján meghatározott összegeket közzé kell tenni a Hivatal Hivatalos Lapjában.
10. cikk
Hatálybalépés
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 16-án.

Labels: 2
4
7
3
15